Bătălia GameStop încă nu s-a terminat. Prețul acțiunilor s-a apropiat de maximul istoric.
Acţiunile GameStop au crescut constant în ultimele şedinţe de tranzacționare, scrie Ziarul Financiar. În ianuarie, preţul unei acţiuni GME a înregistrat în câteva zile un plus de 1.600%. În ultima lună, acţiunile GameStop au crescut cu aproximativ 400%, potrivit ZF.
Se ascute tot mai mult lupta dintre lupul tânăr de pe Wall Street și baronii finanțelor. Povestea este bună de scenariu de film.La începutul anului, acțiunile lanțului american de magazine GameStop, care vinde jocuri video, au explodat. În ele au investit, ca protest, un grup de tineri care au pornit cruciada împotriva investitorilor profesioniști.Acţiunile lanţului american de magazine se îndreaptă acum spre recordul de la sfârșitul lunii ianuarie. Prețul acțiunii GameStop a fost de 260 de dolari la sfârșitul zilei de ieri, iar premarket-ul indică o ușoară scădere, de aproximativ 3 dolari.Adrian Mitroi, economist: "Nu câștigă nimeni aici. Dar cel care pierde până la urmă este cel care stă, spectatorul. Sugestia este să ne uităm la această bătălie, să învățăm de aici.".